DECIZIA COMISIEI
din 10 decembrie 2008
de modificare a anexei C la Directiva 64/432/CEE a Consiliului și a Deciziei 2004/226/CE cu privire la testele de diagnostic pentru bruceloza bovină
[notificată cu numărul C(2008) 7642]
(Text cu relevanță pentru SEE)
(2008/984/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 6 alineatul (2) litera (b) și articolul 16 alineatul (1) al doilea paragraf,
întrucât:
(1)
Anexa C la Directiva 64/432/CEE stabilește metodele de diagnosticare a brucelozei bovine care trebuie utilizate pentru combaterea și eradicarea bolii, pentru supraveghere și monitorizare, precum și pentru stabilirea și menținerea unui statut al șeptelului ca fiind oficial indemn de bruceloză și a certificării necesare în vederea comerțului intracomunitar cu bovine.
(2)
Decizia 2004/226/CE a Comisiei din 4 martie 2004 de autorizare a testelor pentru detectarea anticorpilor împotriva brucelozei bovine în cadrul Directivei 64/432/CEE a Consiliului (2) aprobă o serie de teste pentru bruceloza bovină care pot fi utilizate ca alternativă la testul obligatoriu de seroaglutinare (SAT) pentru certificarea bovinelor în conformitate cu articolul 6 alineatul (2) litera (b) din Directiva 64/432/CEE.
(3)
Evaluarea fluorescenței în lumină polarizată (FPA) este un nou test de diagnostic care a fost inclus ca test prevăzut pentru comerțul internațional în capitolul 2.4.3 (bruceloza bovină) al Manualului de teste de diagnostic și vaccinuri pentru animale terestre, ediția a șasea, 2008, al Organizației Mondiale pentru Sănătate Animală (OIE).
(4)
Comisia a solicitat Autorității Europene pentru Siguranța Alimentară (EFSA) să furnizeze un aviz științific privind oportunitatea includerii FPA în anexa C la Directiva 64/432/CEE.
(5)
În plus, Comisia a solicitat EFSA să evalueze oportunitatea FPA și a testelor menționate la articolul 1 din Decizia 2004/226/CE în scopul certificării bovinelor în vederea comerțului intracomunitar.
(6)
La 11 decembrie 2006, Comitetul pentru sănătatea și bunăstarea animalelor a adoptat un aviz științific privind metodele de diagnosticare a brucelozei la bovine (3) în care a concluzionat că, exceptând SAT, testele de diagnostic pentru bruceloza bovină incluse în anexa C la Directiva 64/432/CEE sunt adecvate pentru a fi menținute ca teste standard pentru certificarea în mod individual a bovinelor în vederea comerțului intracomunitar.
(7)
Cu toate acestea, deoarece SAT este testul prevăzut înainte de deplasare în cazul comerțului cu bovine prescris în mod direct la articolul 6 alineatul (2) litera (b) din Directiva 64/432/CEE, trebuie să existe o specificație tehnică în anexa C la directiva menționată anterior.
(8)
În plus, avizul științific din 11 decembrie 2006 a concluzionat că sensibilitatea și specificitatea FPA sunt comparabile cu cele ale testelor incluse în anexa C la Directiva 64/432/CEE, acesta fiind, de asemenea, adecvat pentru includerea în anexa respectivă ca test standard pentru diagnosticarea brucelozei la animale în vederea comerțului intracomunitar.
(9)
Metodele recent dezvoltate ale reacției în lanț a polimerazei, descrise în secțiunea 1 litera (d) din capitolul 2.4.3 al Manualului de teste de diagnostic și vaccinuri pentru animale terestre, ediția a șasea, 2008, al OIE, furnizează metode suplimentare de detectare și identificare a Brucella spp., fiind astfel necesară includerea acestora în anexa C la Directiva 64/432/CEE.
(10)
Prin urmare, anexa C la Directiva 64/432/CEE și Decizia 2004/226/CE ar trebui modificate în consecință.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa C la Directiva 64/432/CEE se modifică în conformitate cu anexa la prezenta decizie.
Articolul 2
Articolul 1 din Decizia 2004/226/CE se înlocuiește cu următoarele:
„Articolul 1
Reacția de fixare a complementului, testul cu antigen brucelic tamponat [testul cu roz Bengal (RBT)], testele ELISA și evaluarea fluorescenței în lumină polarizată (FPA) efectuate în conformitate cu dispozițiile anexei C la Directiva 64/432/CEE sunt autorizate în scopul certificării.”
Articolul 3
Prezenta decizie se adresează statelor membre.
Adoptată la Bruxelles, 10 decembrie 2008.